DSB vil gemme billeder af din legitimation på ‘sikker server’ når du rejser til Sverige

Når der indføres id-kontrol på toget til Malmö efter nytår, vil DSB gemme billeder af legitimationen fra de rejsende på en server.

Skal du rejse med toget fra Kastrup til Malmö efter den 4. januar, vil du fremover blive kontrolleret af sikkerhedspersonale fra firmaet Securitas.

Personalet vil kræve at se billedlegitimation, som eksempelvis pas, kørekort eller studiekort, hvorefter det vil tage et billede af legitimationen. Billedet bliver herefter uploadet til en ‘sikker server’, skriver DR Nyheder. Det fremgår ikke, hvad der menes med ‘sikker’.

Serveren kommer dermed til at ligge inde med en stor database af billedlegitimation, som DSB skal bruge for at bevise over for de svenske myndigheder, at der er udført id-kontrol.

Håndteringen af billederne sker ifølge DSB i henhold til persondataloven, og trafikselskabet opbevarer billederne så længe, der er saglig begrundelse for det, lyder forklaringen.

Id-kontrollen blev vedtaget i svenske Riksdagen den 17. december og gælder al indrejse til Sverige via bus, fly og tog.

Formålet er at nedbringe antallet af asylansøgere i Sverige, så de i stedet søger asyl i andre lande.